DCORP มุ่งธุรกิจพลังงานทางเลือก เตรียมสรุปร่วมทุน YINGLI ปีหน้า
DCORP มุ่งธุรกิจพลังงานทางเลือกต้นน้ำ-ปลายน้ำ เตรียมสรุปร่วมทุน YINGLI เดือน ม.ค.-ก.พ.59 เผยมีแผนยื่นขอใบอนุญาตโซลาร์ฟาร์มสหกรณ์-ส่วนราชการ กำลังการผลิต 15-30MW 
23 ธ.ค. 2558

นายอภิเชฐ ปุสรี กรรมการผู้จัดการ บริษัท ดีมีเตอร์ คอร์ปอเรชั่น จำกัด (มหาชน) หรือ DCORP เปิดเผยว่า บริษัทอยู่ในช่วงการปรับโครงสร้างธุรกิจหลักเพื่อเข้าสู่ธุรกิจพลังงานทางเลือกเต็มรูปแบบตั้งแต่ต้นน้ำจนถึงปลายน้ำ จากเดิมที่มีธุรกิจมีเดียเป็นธุรกิจหลัก หลังจากบริษัทได้สะสางปัญหาภายในในช่วงที่ผ่านมาและเตรียมพร้อมสำหรับการขยายธุรกิจในช่วงต่อไป ทำให้เชื่อมั่นว่าในปี 59 ผลประกอบการจะพลิกเป็นกำไร
โดยบริษัทอยู่ระหว่างการเจรจาแผนงานกับพันธมิตรรายใหญ่จากจีน หลังจาก บริษัท ดีมีเตอร์ พาวเวอร์ จำกัด ซึ่งเป็นบริษัทลูกได้เข้าทำบันทึกข้อตกลง(MOU) การร่วมลงทุนในธุรกิจผลิตแผงโซลาร์เซลล์กับ HAINAN YINGLI NEW ENERGY RESOURCES CO.,LTD คาดว่าจะมีข้อสรุปของแผนงานทั้งหมด ได้แก่ โครงสร้างการถือหุ้น ขนาดกำลังการผลิต และ มูลค่าการลงทุน ในราวเดือน ม.ค.59 หลังจากนั้นจะหาพื้นที่โรงงาน และนำเข้าเครื่องจักรจากจีนเข้ามา คาดว่าจะใช้เวลาไม่นานและน่าจะสร้างรายได้จากโครงการเฟสแรกเข้ามาภายในไตรมาส 4/59
ด้าน นายนท เกริกฤิทธิ์วณิช ผู้ช่วยกรรมการผู้จัดการใหญ่ DCORP เปิดเผยว่า ผลตอบแทนจาการลงทุน (IRR) ในโครงการร่วมทุนดังกล่าว บริษัทคาดหวังไว้ในระดับ 10-20% และหากในอนาคตทิศทางดีขึ้นคาดว่าจะช่วยสนับสนุนให้ IRR ขยับเพิ่มขึ้นมากกว่าระดับที่คาดหวัง
อนึ่ง HAINAN YINGLI NEW ENERGY RESOURCES CO.,LTD ถือเป็นบริษัทผู้ผลิต และจำหน่ายแผงโซลาร์สัญชาติจีนยักษ์ใหญ่อันดับ 1 ใน 3 ของโลก ซึ่งปัจจุบันจดทะเบียนในตลาดหุ้นสหรัฐ มีสำนักงานใน 30 ประเทศทั่วโลก ผลิตและจำหน่ายแผงโซลาร์ไปแล้วกว่า 60 ล้านแผง กำลังการผลิตรวมกว่า 14 กิกะวัตต์ กระจายอยู่ 90 ประเทศทั่วโลก
สำหรับในช่วงตลอดทั้งปี 58 บริษัทได้คลี่คลายปัญหาต่างๆ อาทิ ธุรกิจมีเดีย เพราะต้องยอมรับว่าการแข่งขันสูง และธุรกิจมีเดียที่บริษัทฯดำเนินการอยู่นั้นได้รับผลกระทบเป็นอย่างมาก ภายหลังจากการที่รัฐบาลเน้นไปให้ความสำคัญทางทีวีดิจิตอลมากกว่า ทำให้กำไรลดลง แต่ในอนาคตสัดส่วนรายได้จากธุรกิจมีเดียจะลดลง โดยสัดส่วนรายได้จากธุรกิจพลังงานจะค่อยๆ เพิ่มขึ้นจนกระทั่งกลายเป็นรายได้หลักของบริษัท
ทั้งนี้ บริษัทได้เข้าไปเข้าซื้อหุ้นสามัญของบริษัท วินชัย จำกัด (WIND) ประกอบธุรกิจพลังงานไฟฟ้าพลังงานลม จาก K-Shipping Co.,Ltd ในจำนวน 12,500 หุ้น คิดเป็น 25% ของทุนจดทะเบียน WIND คิดเป็นมูลค่ารวมทั้งสิ้น 171.25 ล้านบาท ภายในเดือน ต.ค.58 โดยโครงการดังกล่าวได้รับ PPA เรียบร้อยแล้ว ซึ่งมีกำลังการผลิตที่ 45 เมกะวัตต์ และคาดว่าจะสามารถจ่ายไฟฟ้าเชิงพาณิชย์(COD)ได้ในปี 62 โดยปัจจุบันอยู่ระหว่างการศึกษาเทคโนโลยีที่จะมาใช้กับโครงการ
นอกจากนั้น บริษัทยังเตรียมพร้อมเข้าไปมีส่วนร่วมในโครงการโซลาร์ฟาร์มสหกรณ์และส่วนราชการ โดยบริษัทมีแผนยื่นขอใบอนุญาตผลิตไฟฟ้ากำลังการผลิต 15-30 เมกะวัตต์ แต่หากไม่ได้รับใบอนุญาตบริษัทก็ได้เตรียมเข้าไปรับงานรับเหมาติดตั้งแผงโซลาร์แทน โดยปัจจุบันบริษัทมีบุคลากรและพันธมิตรที่มีความเชี่ยวชาญด้านนี้ที่สามารถเข้าร่วมรับงานได้
นอกจากนี้ อนุมัติการจัดตั้งบริษัทย่อยเพื่อประกอบกิจการให้สินเชื่อรายย่อยเพื่อการประกอบอาชีพภายใต้การกำกับ (Nano-Finance) มีทุนจดทะเบียน 50 ล้านบาท  โดย Demeter Financials Inc. ซื้อหุ้น AJP จาก บริษัท มีเดีย เอเจนซี ไทย จำกัด สัดส่วน 9.41% ซึ่งปัจจุบัน NPL เป็น 0% เพราะบริษัทมีการจัดการที่ดี และควบคุมดูแลสินเชื่อที่ปล่อยไปได้อย่างดี  อย่างไรก็ตาม ปัจจุบันสัดส่วนรายได้ยังไม่มากนัก เนื่องจากเพิ่งเป็นการเริ่มต้น และพื้นที่ที่เริ่มปล่อยสินเชื่อ Nano-Finance คือ จ.กาฬสินธุ์
สำหรับแผนการล้างขาดทุนของบริษัทที่มีอยู่ทั้งหมด 379 ล้านบาท นั้น อยู่ระหว่างพิจารณาถึงความเหมะสม แต่ยังไม่สามารถเปิดเผยถึงรายละเอียดได้